BRATISLAVA 31. januára (SITA) - Plán znížiť emisie skleníkových plynov v Európskej únii (EÚ) o 20 percent a o rovnakú hodnotu zvýšiť podiel obnoviteľných zdrojov energie je podľa europoslanca Vladimíra Maňku (Smer-SD) nevyhnutný, spravodlivý aj pre nové členské štáty, ale aj realistický.
"Každý členský štát dostáva individuálne ciele na základe hospodárskej vyspelosti a súčasnej energetickej situácie," povedal dnes pre agentúru SITA Maňka. Na Slovensku v roku 2020 by mal byť podiel obnoviteľných zdrojov energie 14 percent. "Naše geografické podmienky sú priaznivé pre využívanie vodnej energie, energie získanej z biomasy a termálnej energie. Využitie tohto potenciálu by znamenalo aj nové možnosti rozvoja jednotlivých regiónov, napríklad vďaka prostriedkom zo štrukturálnych fondov alebo v podobe štátnej pomoci," povedal Maňka.
K prijatiu balíčka legislatívnych opatrení na znižovanie emisií skleníkových plynov bola zvolaná mimoriadna schôdza Európskeho parlamentu, čo svedčí o dôležitosti tejto otázky pre EÚ. Plánované opatrenia by mali naplniť formulku ,,20:20:20´´. Včasné prijatie a dôsledné dodržiavanie týchto opatrení bude podľa Maňku signálom pre partnerov EÚ vo svete, že citlivejší prístup k životnému prostrediu v konečnom dôsledku podporí hospodársky rast a že spoločnými silami sa dajú zmierniť dopady klimatických zmien.